
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  24  octombrie  2007               

Pl-x  655 /2007                      


A V I Z

asupra propunerii legislative pentru modificarea articolului 79 din Legea nr.69 din 28 aprilie 2000, Legea educaţiei fizice şi sportului
                 În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea articolului 79 din Legea nr.69 din 28 aprilie 2000, Legea educaţiei fizice şi sportului, trimisă cu adresa nr. Pl-x  655 din 2.10.2007  şi înregistrată cu nr.31/1057 din 3.10.2007.
 În conformitate cu dispoziţiile art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională.
                Senatul, în calitate de primă Cameră sesizată, a respins propunerea legislativă, în şedinţa din  26 septembrie  2007.

Potrivit prevederilor art.61 din Regulamentul Camerei Deputaţilor, republicat, Comisia a dezbătut propunerea legislativă  în şedinţa din 24  octombrie 2007.

 Membrii comisiei au examinat propunerea legislativă supusă avizării, care  are ca obiect de reglementare abrogarea alineatului (2) al art. 79 din Legea educaţiei fizice şi sportului nr.69/2000, cu modificările şi completările ulterioare, în expunerea de motive susţinându-se că acest text contravine prevederilor constituţionale, reprezentând o „ingerinţă în administrarea unei proprietăţi private”. Au fost de asemenea examinate, avizul favorabil, cu observaţii şi propuneri, al Consiliului Legislativ, nr.983 din 20.07.2007, precum  şi punctul de vedere al Guvernului trimis cu adresa nr.2014 din 2.08.2007, prin care nu susţine adoptarea acestei iniţiative legislative.
                 În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a acestei propuneri legislative, întrucât, potrivit dispoziţiilor art.146 şi 147 din Constituţia României, republicată, Curtea Constituţională este instituţia care se pronunţă asupra constituţionalităţii legilor, orice persoană interesată, care  consideră că dispoziţiile unei legi sunt neconstituţionale, putând ridica în faţa instanţelor de judecată competente o excepţie de neconstituţionalitate.
În raport de obiectul şi conţinutul reglementării,  propunerea legislativă  face parte din categoria legilor ordinare. 
                                              PREŞEDINTE,                               SECRETAR,

                                              Sergiu ANDON                               George BĂEŞU
  Consilier,  C. Păduroiu

